JOCUL – ESENŢA COPILĂRIEI
Formator: Irina Petrea
Pentru un copil, orice poate să fie o joacă, chiar şi atunci când face un lucru serios. 

Practic, orice îl amuză, orice îl ajută să nu se plictisească e un joc. Se joacă sărind peste o băltoacă, se joacă sărind în băltoacă şi se joacă sărind când în băltoacă, când peste băltoacă. Orice combinaţie este posibilă.

Dacă aproape orice activitate şi acţiune poate fi pentru copil „joacă”, nu e mai puţin adevărat că orice obiect (chiar şi degetele, părul, un fir de aţă desprins din fularul lui etc.) se poate transforma în jucărie. 

I. Ce este jocul? Definiţie şi importanţă
Un copil de şase luni are în pătuţ o jucărie care zornăie. E viu colorată, copilul o vede, se întinde după ea, o apucă. Jucăria scoate un sunet. O scapă (jucăria scoate alt sunet), o apucă din nou. Apoi, îi dă el drumul şi o culege. O agită mai tare, mai încet. Jucăria scoate sunete de intensităţi diferite. O lasă jos, o ia din nou. Ce face copilul? Se mişcă.

Jocul este mişcare

Copilul duce jucăria la gură, îl atige cu limba şi buzele, îl încearcă cu dinţişorii, îl pipăie, îl ascultă cum zornăie - mai tare, mai încet. Descoperă că poate să apuce obiectul cu mâinile şi să-i dea drumul când doreşte, că îl poate muta dintr-un loc într-altul.
Jocul este explorare

La groapa cu nisip sunt mai mulţi copii. Doi, cam de cinci ani, se joacă cu găletuşele şi lopăţelele, au şi o sită, greble, forme de plastic. Vorbesc însufleţiţi, construiesc un castel, face turtiţe, cern nisipul, umplu găletuşele, le golesc, nivelează, fac moviliţe etc. Discută, râd, mereu le vin alte idei, au roluri – unul e mama, celălalt copilul, mama „face prăjituri”, copilul le „mănâncă”, apoi inversează rolurile. Când se satură, îşi constuiesc o casă. Şi tot aşa. Ce fac?

1. Explorează proprietăţile nisipului şi posibilităţile de a-l manipula, precum şi toate posibilităţile de utilizare a obiectele pe care le au la îndemână

2. Fac mişcare

3. Se amuză

4. Îşi alungă urâtul

5. Imită ceea ce au văzut în familie 

6. Îşi imaginează fel de fel de situaţii, creează scenarii, îşi stabilesc şi interpretează roluri

7. Vorbesc unul cu altul, îşi dau unul altuia jucăriile, se aşteaptă, se ajută, se mai şi contrazic, cu alte cuvinte stabilesc o relaţie între ei

Jocul este comunicare şi socializare

Un copil de 3 ani îşi face nevoile la oliţă apoi mama îl duce să se spele pe mâni, ajutându-l să se clăbucească. Spuma îl amuză, la fel şi apa, copilul face clăbuci frecându-şi mânuţele, apoi se clăteşte sub jetul de apă, iar apucă săpunul, iar se clăteşte, stropeşte cu apă, se amuză şi repetă mişcările până când mama decide că e timpul să oprească apa şi să-l şteargă cu prosopul.

Jocul este exerciţiu şi învăţare.

Mama face prăjituri la bucătărie. Copilul de patru ani o urmăreşte. Stau de vorbă, el îşi plimbă degetul prin făină, vrea şi el să facă prăjiturile lui, primeşte boţul lui de aluat pe care îl întinde, îl împleteşte, îl taie, iar îl întinde, îl tăvăleşte prin făină, îl frământă, imită ceea ce face mama şi exersează până când îşi face şi el prăjiturile lui.

Jocul este observaţie şi imitaţie.

Un grup de copii de vârste preşcolare joacă şotron. Fiecare este foarte atent la mişcările pe care le are de făcut şi să nu greşească. În acelaşi timp, toţi ceilalţi sunt atenţi la respectarea regulilor jocului şi nu admit să se trişeze. Orice încercare de abatere de la regulă este sancţionată prin excluderea din joc.

Jocul este disciplinare. 
Jocul este mişcare, explorare, comunicare, socializare, observaţie şi imitaţie, exerciţiu, disciplinare, învăţare şi, mai ales, plăcere. Esenţa jocului este reflectarea şi transformarea, pe plan imaginar, a realităţii înconjurătoare. Jocul nu este numai o simplă distracţie, ci, prin joc, copilul descoperă şi lumea şi viaţa într-un mod accesibil şi atractiv, o cercetează, o prelucrează şi o transformă în învăţare, în experienţă personală. De aceea, în timpul jocului, copilul desfăşoară o variată activitate de cunoaştere.

Jocul:

· îi stârneşte copilului interesul şi curiozitatea, 

· îi solicită imaginaţia, inventivitatea, gândirea, iniţiativa, 

· îi alungă urâtul şi-l împiedică să se plictisească, 

· îi consumă energia prin mişcare. 

· este activitatea pe care copilul o face cu cea mai mare plăcere.

Jocul şi predispoziţia copilului pentru joc este expresia dezvoltării sale psihice normale. Starea de apatie şi nemişcare, „cuminţenia” nefirească este motiv de îngrijorare. 

Toţi copiii se joacă şi au nevoie să se joace: de la micuţul de câteva luni care aruncă lingura pe jos aşteptând ca tu să i-o ridici spre a o arunca din nou, la cel de doi ani care se străduieşte să bage toate cuburile în cutie pentru ca imediat să le împrăştie, din nou, pe jos, la copilul de cinci ani care îşi pune ciorapi albaştri, ochelari de carton şi se crede Spiderman, şi şcolarul de zece ani care îşi pune o pelerină nagră şi ochelaride  carton şi se crede Zorro, şi până la adolescentul gălăgios şi cu acnee care râde tare şi joacă leapşa sau face farse amicilor. 

II Jocul – comunicare, cunoaştere reciprocă, apropiere
Insist asupra acestei valenţe a jocului pentru un singur motiv: mulţi părinţi nu consideră că trebuie să se joace cu copiii lor, se tem că devin ridicoli şi că pierd timp preţios. Mulţi nici nu ştiu cum să se joace, se simt stângaci, se plictisesc, nu li se pare interesant şi lasă această activitate strict în seama copiilor. 
Jocul este vital pentru relaţia părinte-copil, dar şi pentru relaţia dintre un adult şi copilul pe care acesta îl are în grijă.
Când te joci copilul:

· Îl cunoşti mai bine şi îi dai ocazia să te cunoască mai bine

· Se creează mai multă apropiere între voi

· Îl înveţi cel mai bine şi mai uşor să facă ceva nou şi poţi, astfel, să-i formezi deprinderi şi obiceiuri bune în cel mai plăcut mod cu putinţă 

· Îi satisfaci nevoia de atenţie (care, pentru el, se traduce prin iubire)

· Îl înveţi să stabilească relaţii cu cei din jur

· Îl ajuţi să exploreze, să cunoască mai bine lumea în care trăieşte

· Îl ajuţi să se dezvolte sănătos, armonios, atât mintal, cât şi fizic

· Îl ajuţi să-şi dezvolte imaginaţia, creativitatea, gândirea logică, abstractă, să-şi dezvolte simţul observaţiei, vorbirea, memoria, motricitatea, simţurile

· Îl disciplinezi în ca mai uşoară şi mai plăcută manieră ( jocul având reguli ce trebuie urmate şi pe care copilul, începând de la vârsta de 5-6 ani le iubeşte şi le respectă)

· Îi faci copilăria mai frumoasă, mai bogată în cunoştinţe, impresii, trăiri, experienţe.

Jucându-te cu copilul tău devii prietenul lui, îi capeţi încrederea şi îţi va împărtăşi „secretele” sale. Ajungi să îl cunoşti mai bine decât ţi-ai imagina. Dacă vrei să-ţi cunoşti copilul şi să ţi-l apropii, să-l înţelegi şi să-i dai şansa de a te cunoaşte, joacă-te cu el. De dragul unui adult care se joacă frumos cu el, copilul poate face tot ce acesta îi cere, fără împotrivire. 

III. Tipuri de joc. 

Există nenumărate forme de joc, însă, specialiştii le grupează în trei categorii:

1. Jocuri de creaţie (care urmăresc dezvoltarea imaginaţiei, creativităţii, simţului estetic, gândirii logice). De exemplu jocurile de construcţii, desenul, modelajul, bricolajul, jocurile de rol („de-a cumpărătorul şi vânzătorul”, de pildă).

2. Jocuri de mişcare (care urmăresc dezvoltarea musculaturii şi motricităţii copilului, a echilibrului său, coordonarea mişcărilor, dezvoltarea abilităţilor manuale şi disciplinarea copilului). Sunt jocuri sportive, cu reguli pe care adultul trebuie să le explice şi să urmărească respectarea lor. De aici, valoarea pe care aceste jocuri le au in disciplinarea copilului.  Dansul şi cântecele însoţite de mişcări sunt excelente jocuri de mişcare.

3. Jocuri didactice (care urmăresc dezvoltarea intelectuală a copilului: dezvoltarea vorbirii, a vocabularului, însuşirea noţiunilor de gramatică, matematică, dezvoltarea spiritului de observaţie, cunoaşterea naturii etc).

Aceste jocuri sunt la îndemâna oricărui adult. Unii adulţi ştiu din instinct ce trebuie să facă spre a transforma până şi drumul de la grădiniţă spre casă într-o joacă plăcută şi instructivă. Pentru toţi ceilalţi, jocul este ceva ce se poate învăţa. Sau de care îţi poţi aduce aminte. Un părinte care îşi aduce aminte de jocurile copilăriei sale, de ceea ce găsea el interesant şi amuzant, va găsi măcar câteva soluţii de a petrece timp de calitate, de a se juca cu propriul copil. Alternativ, poate să-l roage pe educator să îl înveţe jocurile de la clasă spre a le putea juca împreună cu micuţul lui acasă. Sau poate să-şi cumpere o carte de ghicitori (copiii le adoră, orice s-ar spune), clasicul joc lego, un puzzle sau măcar o minge.

IV Cum să te joci cu copilul tău
Dat fiind că jocul este o activitate atât de complexă şi de importantă pentru copil, părintele, tutorele, educatorul trebuie să ştie cum să-i devină un partener de joacă plăcut şi priceput. 
Ce e de făcut?

· Nu face pe academicianul cu el. N-ai haz, îl timorezi, îl enervezi. 

· Fii amuzant şi amuză-te din tot sufletul, fără teama de ridicol. În ochii unui copil, ridicol este un adult scorţos care se ia prea tare în serios şi are impresia că le ştie pe toate cel mai bine. Mergi fără grijă în patru labe, bate din palme cu entuziasm, maimuţăreşte-te, râzi, cântă, acceptă pelerina făcută de el dintr-un cearceaf şi bea ceai din căni imaginare.

· Lasă-l pe copil să te conducă în lumea lui, să aibă iniţiativă. Îţi va spune când s-a saturat de un anume joc şi ce altceva ar vrea să mai joace. Dacă nu ştii jocul, roagă-l să te înveţe. Nici că îi faci mai mare plăcere. 

· În joacă, de multe ori, schimbând rolurile, copilul va înţelege, învăţa şi accepta ceea ce, altminteri, ar fi refuzat cu încăpăţânare.

· Nu te împotrivi imaginaţiei lui cu „aşa ceva nu există” sau „aşa ceva nu se poate”. Învaţă de la copil cum poţi suspenda realitatea, cum o poţi înfrumuseţa fără să te amăgeşti. Nu uita, în lumea copilului tău, eşti musafir, fii politicos şi nu o lua în râs.

· Jucaţi-vă împreună şi nu scăpaţi nici un prilej de a ieşi afară. Dacă banii sunt un factor de presiune, lasă portofelul acasă şi suplineşte-i sucurile şi dulciurile cu o miuţă sau o plimbare în parc.

· Pe vreme rea, improvizează ceva în casă. Jocurile gen „Piticot” şi „Nu te supăra, frate!” sau un cort (dintr-o pătură sau un cearşaf prins de piciorul mesei), o căsuţă dintr-o cutie de carton mare pot fi la fel de minunate ca o vizită în orăşelul copiilor.
· După joacă, învaţă-l să-şi strângă jucăriile şi să le pună la loc. Nu accepta să le lase împrăştiate – e începutul unui obicei prost. Mai întâi, arată-i cum să procedeze, apoi cere-i lui acest lucru. 

· Copiii îi adoră şi îi respectă pe cei care se joacă cu ei şi apreciază foarte mult un adult care ştie cum să se joace;

· Învaţă cât mai multe jocuri şi jucaţi-vă împreună. Mai ales iarna, când nu prea poţi să ieşi cu el afară, un mod plăcut de a petrece împreună câteva minute împreună este să jucaţi baba oarba, de-a v-aţi ascunselea, fripta, jocurile de roluri (de-a vânzătorul şi clientul, de-a prinţesa şi zmeul, de-a elevul şi profesorul etc.), telefonul fără fir, „raţele şi vânătorii, şotron, jocuri gen „Piticot”, „Nu te supăra, frate”, contrucţii din cuburi/lego, cărţi, să coloraţi, dă desenaţi împreună etc.

· La şcoală, educatorul poate să prevină conflictele şi accidentele din pauze (făcându-le, în acelaşi timp, mai plăcute) dacă, în loc să meargă la cancelarie, alege să se joace cu elevii.

· De multe ori, la o lecţie la dificilă, mai către sfârşitul programului, copiii sunt deja obosiţi şi se concentrează mai greu. Un mic joc de 1-2 minute, poate să învioreze incredibil de mult clasa.
· Uneori, predarea se poate transforma într-un joc şi deveni cu atât mai plăcută şi mai interesantă. Lecţia/evaluarea li se va părea copiilor mai uşoară şi mai plăcută. Atenţia şi activitatea cerebrală le sunt stimulate, informaţiile sunt mai bine reţinute.

V. Jocul şi duşmanii jocului în familie şi în societatea modernă. 

Un copil care nu se joacă e plictisit de moarte. Dacă nu e scos afară e ca o bombă cu ceas! 

Jocul (mai ales în aer liber) îi dă copilului şansa de a-şi consuma enormele rezerve de energie de care dispune. 

În prezent, există parcă o adevărată conspiraţie împotriva jocului şi a mişcării în aer liber. Cu excepţia vacanţelor şi a ieşirilor la iarbă verde, pentru majoritatea familiilor, cu copii sau fără, timpul liber este petrecut în casă, la televizor şi calculator. Ieşitul în oraş, la plimbare în parc, se reduce la câteva ore în weekend (cu condiţia ca vremea să nu fie nici prea rece, nici prea caldă şi, nici într-un caz, umedă). Mersul la cinema sau la teatru este o experienţă rară (în medie, de câteva ori pe an). Practicarea unui sport în familie este ceva întâlnit la extrem de puţine familii. 
Copiii mici (până la un an-doi), pentru faptul că pot fi luaţi într-un cărucior şi, deci, sunt mai comod de transportat şi de supravegheat, ies cel mai mult afară. Cu cât cresc, acest privilegiu li se reduce sub diverse pretexte (răceşte, are teme, e periculos afară, nu este timp etc), însă adevărul este că un copil care are „autonomie de transport” (adică merge pe picioarele lui) este mult mai solicitant pentru părinţi şi, de aceea, aceştia preferă să îl ţină mai mult în casă şi tehnologia modernă oferă tot soiul de surogate de jocuri. Fie că vorbim despre cea mai ieftină formă de entertainment - televiziunea, fie despre jocurile pe computer, internet, muzică, dvd-uri, playstations şi tot soiul de jucării sofisticate, toate sunt parcă dinadins făcute să-l ţină pe copil între patru pereţi şi să-i ofere părintelui confortul mental că micuţul lui se joacă în siguranţă, acasă, şi, cel mult, într-o vizită, în casa altcuiva. 
Pe de altă parte, strada, oraşul par să fi devenit un mediu din ce în ce mai periculos şi nesigur pentru sănătatea şi viaţa copilului, factorii de risc fiind numeroşi şi variind de la poluare la criminalitate. De asemenea, aglomeraţia urbană şi dorinţa de afirmare profesională îi obligă pe cei mai mulţi părinţi la un management al timpului extrem de strict, astfel încât nici drumul de acasă la grădiniţă/şcoală şi invers nu mai este, pentru mulţi copii, decât o plimbare cu maşina prin traficul aglomerat şi nu o fericită ocazie de a lua aer, de a merge pe propriile picioare, de a observa mediul înconjurător, oamenii.

Nu e de mirare că numărul copiilor care par să sufere de ADHD
 a crescut în ultimul timp. De fapt, în cele mai multe cazuri, nici nu este vorba despre această afecţiune, copiii fiind perfect normali, doar că nici nu mai apucă să atingă pământul cu picioarele şi ajung aidoma unei instalaţii electrice supraîncărcate. Bum! Au „mâncărici” pe sub piele şi se foiesc fără astâmpăr, nu mai au nici chef, nici răbdare să facă nimic şi, dacă i-ai lăsa în pace, s-ar învârti ca titirezul. 

Televizorul

Dacă urmăreşte zilnic desenul animat preferat sau programul preferat, dacă se uită la un film Walt Disney cât părinţii se mai odihneşti puţin, nu e o nenorocire. Însă privitul la televizor ore în şir este cât se poate de nociv pentru sănătatea fizică a copilului, pentru dezvoltarea sa intelectuală şi emoţională.

Privitul la televizor, ore în şir, înţepeneşte întreaga musculatură, copilul stă rigid, într-un repaus nefiresc de lung, ceea ce îl face să devină buimac, agresiv, capricios şi provocator, chiar dacă programele urmărite au fost adecvate vârstei! Când conţinutul lor promovează agresivitatea şi violenţa, efectul nociv creşte exponenţial. 

În afara nemişcării, privitul la televizor ore în şir determină o prelucrare a informaţiei în direcţia receptării pasive, nu active, aşa cum se întâmplă atunci când realitatea este percepută cu toate simţurile, cu ochii în mişcare, examinând atent toate detaliile şi implicând şi celelalte simţuri în acest proces. Creierul este impulsionat către o desfăşurare fragmentată, asociativă a gândirii, conexiunile nervoase fine se structurează în acest sens, iar creierul devine tot mai puţin potrivit unei gândiri creatoare proprii.

De aceea, copiii care se uită mult la televizor stabilesc mai greu contacte personale, fac des şi cu plăcere grimase şi evită să se uite în ochii interlocutorului, au o putere de concentrare mai mică, răspund superficial, stereotip, nu manifestă interes faţă de obiecte şi lectură şi chiar puţinele cărţi pe care le preferă sunt comics-uri şi cărţi ilustrate. Adesea, imaginile pe care copiii le văd la televizor se întipăresc în mintea lor în mod caricatural şi ei se distanţează de lumea reală. La televizor, copilul  „trăieşte” într-o lume bidimensională, abstractă, mai înainte de a o fi cunoscut şi asimilat pe cea reală!

Computerul şi internetul

Computerul este ceva mai interactiv decât televizorul şi lipsit de reclame, însă internetul şi chat-ul favorizează izolarea individului, mai întâi de familie, apoi, treptat, de restul societăţii. Deja se vorbeşte despre „boala computerului” despre dependenţa pe care o generează nu doar în rândul copiilor, ci şi al adulţilor. În ţări precum China, de exemplu, ca urmare a problemelor create, au apărut clinici şi programe de recuperare.
Jocul la computer presupune ceva mai multă mişcare decât privitul la televizor, însă grupe importante de muşchi nu sunt puse deloc în mişcare, în timp ce altele sunt prea intens activate. Apar probleme ale coloanei, dureri de ceafă, de spate, probleme oculare. Din ce în ce mai mulţi părinţi se plâng de faptul că micuţii lor se joacă toată ziua la computer, îşi neglijează temele, nu citesc deloc, sunt iritaţi dacă se întrerup ca să vină la masă şi preferă să ciugulească un sandwich şi ceva dulciuri în vreme ce butonează frenetic tastatura, total absorbiţi de ceea ce fac şi rupţi parcă de lumea exterioară. 
Mulţi părinţi îşi închipuie că micuţul lor are nevoie să se familiarizeze cu computerul de la vârsta de trei ani. Fals. Computerul nu este decât un instrument, nu educaţie în sine, iar internetul, o sursă de informare, nu întotdeauna şi cea mai bună. 

Un studiu internaţional realizat de specialişti englezi a demonstrat că elevii care învaţă cu ajutorul cărţilor şi citesc mai mult sunt mult mai buni la învăţătură decât cei care învaţă cu ajutorul computerului şi stau toată ziua pe internet. Aceştia din urmă, sunt mai slabi la matematică, ştiinţe şi literatură, scriu şi citesc mai greu şi mai prost.

Cercetarea făcută asupra unui număr de 100.000 de elevi pe o perioadă de 15 ani, în 32 de ţări ale lumii a confirmat că, folosit în exces, computerele scad performanţele şcolare ale elevilor. Ei citesc mai puţin, scriu mai puţin, studiază mai puţină literatură şi literatură de specialitate, frecventează mai puţin bibliotecile (acolo unde informaţia este verificată şi certificată), fac mai puţine exerciţii, se implică mai rar în proiecte şi competiţii şcolare (gen olimpiade), sunt mai superficiali şi mai dezinteresaţi.

Cercetarea ştiinţifică a dovedit că cea mai sănătoasă şi mai sigură cale de a învăţa rămâne tot cartea tipărită deoarece calculatorul, pe de o parte, nu este o metodă eficientă de a acumula, selecta şi reţine informaţiile, iar, pe de altă parte, poate fi folosit şi în scopuri extraşcolare, distrăgând atenţia elevilor de la învăţat.
Cititul este pentru minte ceea ce este mişcarea pentru trup. Revistele şi ziarele nu sunt destul, dar au beneficiul lor. Lectura unui roman, oricât de facil ar fi genul literar, stimulează gândirea şi imaginaţia.

VI. Jocuri şi jucării. 

Jucărie poate fi orice obiect care îl mobilizează pe copil la o activitate vioaie, antrenantă, care îi pune la muncă gândirea, imaginaţia creatoare, abilităţile şi priceperile dobândite, memoria, spiritul de observaţie. O cutie de carton, un beţişor, un pumn de lut, o bucată de hârtie, o cârpă, toate sunt jucării în mâinile copilului. Exact ca şi un pisoi care se joacă cu orice poate arunca în aer şi rostogoli, tot aşa şi un copil se joacă cu orice îi stârneşte imaginaţia. Cu cât o jucărie este mai sofisticată, cu cât redă mai fidel realitatea, cu atât adaosul de imaginaţie al copilului va fi mai redus.  Şi, cu toate acestea, părinţii par să intre într-o adevărată competiţie a jucăriilor, dându-se peste cap să achiziţioneze tot ce e mai nou, mai scump şi mai sofisticat.
Ce e de făcut?
· În primul rând, educatorul poate să dea părintelui cele mai avizate sfaturi cu privire la jucării. Acestea trebuie să fie adecvate vârstei copilului, nu să satisfacă orgoliul părinţilor sau să le aducă lor bucurie.

· Atenţie la etichetă. Verifică să nu aibă bucăţi care se pot desprinde şi înghiţi pentru vârsta lui şi verific-o să vezi de nu se poate desprinde ceva din ea (ceva ce poate fi înghiţit), de nu lasă păr sau puf (ce poate fi aspirat de copil pe nas şi pe gura), ori are resorturi, clapete şi alte dispozitive unde copilul se poate accidenta (îşi prinde degetele, se înţeapă etc). 

· Jucăriile „deştepte” sunt cele care lasă loc gândirii, imaginaţiei şi inventivităţii copilului. Sunt, în general, surprinzător de simple (şi ieftine). 

· Nu-i cumpăra copilului multe jucării, ci caută să inventaţi cu cele pe care le aveţi cât mai multe jocuri. 

· Chiar dacă vrei ca micuţul tău să fie viitorul Bill Gates, nu-i lua de la doi ani computer. Lasă-l pentru mai târziu, are timp toată viaţa să înveţe să-l utilizeze. Ca şi televizorul, computerul e un instrument, nu un mod de viaţa. 
· Nu-i cumpăra jucării care scot zgomote asurzitoare ca să nu i le interzici pe urmă.

· Roteşte-i jucăriile. Dacă are multe, sigur nu se poate juca cu toate în fiecare zi (cu unele nu se mai joaca săptămâni şi luni de zile), ci ajunge să se plictisească de ele şi să vrea mereu altele.

VII În loc de concluzie:

Jocul este vital pentru copil. La fel ieşitul în aer liber. Privat de aceste două lucruri, copilul se va ofili ca o floare tăiată de pe lujer. Nu putem schimba lumea în care trăim însă putem găsi întotdeauna soluţii, mai ales dacă în joc este sănătatea şi dezvoltarea normală a copiilor noştri.
Importanţa jocului cu propriul copil este esenţială în clădirea relaţiei părinte-copil, în înţelegerea şi apropierea de el, în câştigarea încrederii reciproce. Jocul devine astfel un pilon de bază în disciplinarea eficientă a copilului. 

Jocul este o formă de manifestare întâlnită la copii indiferent de rasă, apartenenţă etnică, civilizaţie, cultură, din cele mai vechi timpuri şi satisface în cel mai înalt grad nevoia de activitatea a copilului generată de trebuinţele, dorinţele şi tendinţele specifice vârstei lui.

Jocul este cea mai eficientă cale de învăţare şi disciplinare a copilului, de cunoaştere şi apropiere a lui, de educare a copilului în spiritul valorilor morale şi estetice.

Jocul este cea mai importantă formă de activitate a copilului. 

Din toate aceste motive şi graţie tuturor valenţelor pe care le are, jocul este însăşi esenţa copilăriei.

� ADHD (Attention Deficit Hyperactivity Disorder) = Sindromul de desicit de atenţie şi hiperactivitate





